b'\n_START_ARTICLE_\nJohannes L. Madsen\n_START_SECTION_\nLiv og v\xc3\xa6rk\n_START_PARAGRAPH_\nV\xc3\xa6sentlig, men ogs\xc3\xa5 my(s)tisk skikkelse i nyere dansk digtning historie, som i l\xc3\xb8bet af sit virke \xe2\x80\x93 der str\xc3\xa6kker sig fra 1965 \xe2\x80\x93 1975 \xe2\x80\x93 vekslede imellem usynlighed og veltimet opdukken midt i de kulturelle br\xc3\xa6ndpunkter. _NEWLINE_Der findes ikke megen tilg\xc3\xa6ngelig information om Madsens liv, men if\xc3\xb8lge ham selv vaktes interessen for litteraturen, is\xc3\xa6r Morten Nielsen og Willard Motley, under et kortvarigt f\xc3\xa6ngselsophold, jf. Ulrik Gr\xc3\xa4s. Kort efter blev han selv \'opdaget\' af den j\xc3\xa6vnaldrene digter Vagn Steen og forl\xc3\xa6ggeren Martin Berg._NEWLINE_Madsen tog sit udgangspunkt i konkretismen med den officelle debutsamling "A B Se digte" 1965 og f\xc3\xb8lgende to samlinger Og & og 1966, I sig selv 1968 men havde sit egentlige kunstneriske gennembrud med digtsamlingen Nedspildt spruttende af syre 1969. I den forbindelse skrev Poul Borum at han (Madsen) nu ikke l\xc3\xa6ngere bare var en \'konkretissemand\', og ogs\xc3\xa5 Per H\xc3\xb8jholt var beh\xc3\xb8rigt imponeret i sin anmeldelse._NEWLINE_Op til 1975 udgav Madsen en h\xc3\xa5ndfuld formelt eksperimenterende romaner (i denne betegnelses bredeste forstand), digtsamlinger, skuespil og b\xc3\xb8rneb\xc3\xb8ger. _NEWLINE_Fra omkring 1980 tav Johannes L. Madsen n\xc3\xa6sten helt som forfatter, og udgav indtil sin d\xc3\xb8d kun en b\xc3\xb8rnebog, nogle f\xc3\xa5 bidrag til antologier og tidsskrifter, samt (endnu) en selvudgivelse; en pamflet betitlet Atomenergi og grundstofbalance, oprindeligt udgivet i 1976, men udgivet i genudgivet i revideret udgave i 1983. Pamfletten besk\xc3\xa6ftiger sig med muligheden af dommedag grundet menneskets brug af atomkraft. Grundstoffer forflyttes, s\xc3\xa5ledes at der kommer \'uorden\' i naturens regnskab. Disse spekulationer, samt andre underbygges af s\xc3\xa6rdeles komplicerede og/eller uforst\xc3\xa5elige matematiske formler og udregninger._NEWLINE_Igennem hele sin aktive periode som forfatter benyttede Madsen store kvanta bevidsthedsudvidende stoffer, og er derfor ogs\xc3\xa5 blevet kendt for sin egen subgenre, syredigtning, jf. Dan Turell og vennen Knud Holten. Mest rimeligt kan han dog i sin digtning sammenlignes med Arthur Rimbaud, i brugen af spr\xc3\xa6ngte gloser og et helt ny standard for beskrivelse af oplevelse._NEWLINE_Madsens liv var bl.a. som f\xc3\xb8lge heraf pr\xc3\xa6get af store menneskelige nedture, men ogs\xc3\xa5 uforlignelig poesi, og han har derfor f\xc3\xa5et en efterm\xc3\xa6le som poet maudite, eller seer. _NEWLINE_Madsen var tidligt interesseret i tal og tilf\xc3\xa6ldighedsorganiseringer, og udgav bl.a. ved hj\xc3\xa6lp af en "orakelmaskine" bogen Hvad ser diamanter, der best\xc3\xa5r af 1432 tilf\xc3\xa6ldige udsagn. P\xc3\xa5 sine \xc3\xa6ldre \xc3\xa5r var han st\xc3\xa6rkt optaget af hemmelige formler og udregninger (jf. f\xc3\xb8romtalte pamflet), og han skal s\xc3\xa5ledes have skrevet sin egen d\xc3\xb8dsdato p\xc3\xa5 tapetet. _NEWLINE_Hvorvidt disse udregninger bragte svaret p\xc3\xa5 det universelle, eller blot antyder en mere eller mindre excentrisk adf\xc3\xa6rd, givet p\xc3\xa5 grund af det konstante indtag af LSD, hash m.v. er i denne forbindelse underordnet.\n_START_SECTION_\nEfterm\xc3\xa6le\n_START_PARAGRAPH_\nGivet er det, at Madsen i sin levetid forblev en ukendt person i den brede offentlighed, men p\xc3\xa5 grund af sit smukke og voldsomme sprog n\xc3\xb8d en form for tilv\xc3\xa6relse som digternes digter. _NEWLINE_Anmelderen og digteren Poul Borum karakteriserede s\xc3\xa5ledes Madsens v\xc3\xa6rker:_NEWLINE_"Jeg n\xc3\xa6rer ikke den ringeste tvivl om disse b\xc3\xb8gers genialitet, deres fuldst\xc3\xa6ndige enest\xc3\xa5ende sprogkraft og deres lynglimt af indsigter. Men samtidig m\xc3\xa5 man ogs\xc3\xa5 sige, at de er komplet ubegribelige (...) Som l\xc3\xa6ser t\xc3\xa6nker man ofte: manden er jo hvinende gal, men s\xc3\xa5 t\xc3\xa6nker man ogs\xc3\xa5: O.K., hvis han kan holde det ud, s\xc3\xa5 kan jeg som l\xc3\xa6ser ogs\xc3\xa5 (...) Disse b\xc3\xb8ger er nogle af de m\xc3\xa6rkeligste og mest fascinerende i nyere dansk litteratur, ikke blot kunstnerisk, men ogs\xc3\xa5 som en filosofisk udfordring (...) Det er virkelig helt korporligt rigtigt, n\xc3\xa5r Johannes L. Madsen er sted i sin (forel\xc3\xb8big) sidste digtsamling siger: "skriver med et br\xc3\xa6ndglas"._NEWLINE_in: "Danske digtere idet 20. \xc3\xa5rhundrede", bd. 5, 1982._NEWLINE_Det blev dog ikke til ret meget mere, og de sidste mange \xc3\xa5r, levede Johannes L. Madsen en lidt forhutlet tilv\xc3\xa6relse p\xc3\xa5 Vestfyn, indtil sin for tidlige d\xc3\xb8d. Op imod \xc3\xa5rtusindskiftet genopdagedes han imidlertid af en gruppe yngre litterater med anmelderen Lars Bukdahl i spidsen, til dennes udtalte \xc3\xa6rgrelse d\xc3\xb8de forfatteren dog, inden man rigtig kunne n\xc3\xa5 at hylde ham. _NEWLINE_Posthumt voksede interessen for Madsens liv og v\xc3\xa6rk dog st\xc3\xa6rkt i det litter\xc3\xa6re milj\xc3\xb8, 2003 udkom hans v\xc3\xa6rker, Johannes L. Madsen Samlede, kaldet JLM p\xc3\xa5 Forlaget Arena, ved Madsens s\xc3\xb8n Eli I. Lund ligesom der blev produceret en CD, Smarte pletter mellem fingrene med opl\xc3\xa6sninger af hans digte ved blandt andre Klaus Rifbjerg og J\xc3\xb8rgen Leth, produceret af Halfdan E og Martin G. _NEWLINE_I 2015 udkom Digte 1969\xe2\x80\x931979 p\xc3\xa5 forlaget Axonberry som interaktiv e-bog til l\xc3\xa6sning igennem forlaget og iBooks med Johannes L. Madsens fem surreelle digtsamlinger og 19 kompositioner af Halfdan E & Martin G.'